অন্য যেকোনো পেশার তুলনায় পুলিশবাহিনীর ক্ষমতা বেশি। রাষ্ট্র এ বাহিনীকে ক্ষমতা দেয়, এবং রাষ্ট্রীয় ক্ষমতার অধিকারীরা অনেক সময়েই পুলিশবাহিনীকে দিয়ে নিজেদের উদ্দেশ্য সিদ্ধ করে। সেটা সত্য। আর ক্ষমতা নিজেও প্রয়োগে আগ্রহী হয়। প্রয়োগ না হলে, দৃশ্যমান না হয়ে উঠলে ক্ষমতাকে ক্ষমতা বলে চেনা যাবে কী করে? তবে ক্ষমতা যাঁরা প্রয়োগ করেন তাঁরা যে সমাজের কাছ থেকে সম্মান ও মর্যাদা পান তা কিন্তু নয়। আমরা এক নিকট আত্মীয়ের কথা বলি, তিনি ব্রিটিশ ও পাকিস্তান আমলে পুলিশ বিভাগে উচ্চপদে ছিলেন। কিন্তু সবসময়েই বলতেন যে, তিনি তার সন্তানদের অন্য যে চাকরিতেই পাঠান না কেন পুলিশ সার্ভিসে পাঠাবেন না। কারণ একাধিক। অপরাধীদের পেছনে পেছনে ধাবমান থাকতে হয়। অন্যায় রাজনৈতিক নিপীড়নের অংশ না হয়ে উপায় থাকে না। সর্বোপরি সারাজীবন সততার সঙ্গে কাজ করেও সমাজ মর্যাদা দেয় না। তাঁর নিজের ব্যাপারে হয়তো সেটা সত্য নয়, সমাজ তাঁকে যে মর্যাদা দেয়নি তা নয়। কিন্তু তাঁর মনে হয়েছে যা তাঁর প্রাপ্য ছিল তা তিনি পাননি।